google/wiki40b huggingface dataset:
בולגריה באירוויזיון

הישגים

בולגריה השתתפה באירוויזיון לראשונה בשנת 2005 בתחרות שנערכה בקייב. להקת הג'אז "קפה" ייצגה אותה בתחרות עם השיר "Lorraine" ("לוריין"). השיר קיבל 49 נקודות והוא סיים את התחרות במקום ה-19 בשלב חצי הגמר. לאירוויזיון 2006 שנערך באתונה שלחה בולגריה את הזמרת מריאנה פופובה עם השיר "Let Me Cry" ("תן לי לבכות"). השיר לא העפיל לשלב הגמר, והוא סיים את התחרות במקום ה-17 בשלב חצי הגמר.
לאירוויזיון 2007 שלחה בולגריה את הזמרים אליטסה טודורובה וסטויאן ינקולוב עם השיר "Water" ("מים") שבוצע בשפה הבולגרית, לראשונה בתולדות התחרות. השיר העפיל מהמקום ה-6 בחצי הגמר אל הגמר, בו הוא סיים במקום ה-5. עד שנת 2007 קבעו חוקי התחרות שכל המדינות שסיימו את התחרות באחד מעשרת המקומות הראשונים ישתתפו אוטומטית בשלב הגמר בשנה שאחרי. אולם בשנת 2008 שונו חוקי התחרות, וכל המדינות (מלבד "4 הגדולות" והמדינה המארחת) יהיו חייבות להשתתף בשלב חצי הגמר, ולכן נאלצה בולגריה להשתתף באחד מחצאי הגמר בשנת 2008. לאירוויזיון 2008 שלחה בולגריה את הלהקה Deep Zone ודי-ג'יי בלתזאר עם השיר "DJ, Take Me Away" ("די-ג'יי, קח אותי מכאן"). השיר לא העפיל לשלב הגמר והוא סיים את התחרות במקום ה-11 בשלב חצי הגמר, וזאת על-אף היותו אחד מהשירים המועדפים על המעריצים.
לאירוויזיון 2009 שנערך במוסקבה שלחה בולגריה את הזמר קראסימיר אברמוב עם השיר "Illusion" ("אשליה"), שיר בסגנון פופ-אופרה. בולגריה כשלה שוב להעפיל לשלב הגמר והיא סיימה את התחרות במקום ה-16 בשלב חצי הגמר. לאירוויזיון 2010 שלחה בולגריה את הזמר מירו עם השיר "Ангел си ти" ("את מלאך") בשפה הבולגרית, לראשונה מאז שנת 2007. אולם לבסוף החליטה בולגריה שחלק מן השיר יבוצע גם באנגלית. בולגריה שוב כשלה להעפיל לשלב הגמר והיא סיימה במקום ה-15 בשלב חצי הגמר.
בולגריה מדורגת במקום ה-37 ברשימת המדינות המצליחות ביותר באירוויזיון, מתוך 51 מדינות שלקחו חלק בתחרות.
בשנת 2017 שלחה בולגריה את הזמר קריסטיאן קוסטוב עם השיר "Beautiful Mess" ("בלגן יפה") שהיה כולו באנגלית. השיר הגיע למקום השני בגמר עם 615 נקודות שזה הניקוד הכי גבוה שבולגריה השיגה באירוויזיון. בחצי הגמר בולגריה הגיעה למקום הראשון.
לשק קולקובסקי

קורות חיים

קולקובסקי נולד בראדום שבפולין. את דרכו החל כקומוניסט אדוק, אולם בהדרגה חלה תמורה בדעותיו וביחסו למרקסיזם. הוא קרא להנהיג סוציאליזם דמוקרטי יותר, עמדה שהביאה אותו לעימותים עם הצנזורה. בשנת 1956 חיבר את המניפסט "מהו סוציאליזם" עבור כתב עת פולני. היה זה הטקסט הראשון של קולקובסקי שנפסל על ידי הצנזורה. בשנת 1968 גורש קולקובסקי מפולין.
קולקובסקי התקבל באוניברסיטת אוקספורד כפרופסור מן המניין וכעמית לחיים. הוא חי בגלות ותמך בתנועת סולידריות הפולנית, שהביאה להפלת את המשטר הקומוניסטי בפולין. את המרקסיזם הגדיר כ"פנטזיה הגדולה של המאה העשרים".

יצירתו ופרסים בהם זכה

קולקובסקי זכה להכרה בעולם עם פרסום ספרו Main Currents of Marxism (זרמים מרכזיים של המרקסיזם). ב-1982 זכה במלגת מקארתור,  בשנת 1991 זכה בפרס ארנסט בלוך ובשנת 2007 זכה בפרס ירושלים. קולקובסקי נחשב לאחד מגדולי הפילוסופים של המאה העשרים והוגה הדעות המוביל של המהפכה הדמוקרטית-ליברלית במזרח אירופה.
גלעד שמחוני

ביוגרפיה

גלעד שמחוני בן למשפחה מראשוני קיבוץ גינוסר, גדל בקיבוץ גניגר. אביו הוא אורי שמחוני שהיה אלוף בצה"ל.
שמחוני הצטרף בילדותו לקבוצת הכדורסל של הקיבוץ, ובנעוריו הצטרף לקבוצת הכדורסל של הפועל גבת. בעונת 1986/1987 שיחק בקבוצה הבוגרת של גבת בליגה הלאומית. בכל שנותיו בקבוצה גבת ירדה ליגה ועלתה בעונה שאחרי. ב-1991 יצא לשחק במכללת ג'ורג' וושינגטון. ב-1993 הצטרף להפועל תל אביב, ועונה אחר כך חתם במכבי ירושלים, העולה החדשה לליגה הלאומית. בנוסף, שיחק עונה אחת בכל אחת מן הקבוצות הבאות: מכבי ראשון לציון, מכבי גבעת שמואל, בני הרצליה, ומכבי קריית מוצקין. בתום עונת 1997/98 פרש ממשחק.
בשנת 2007, הצטרף כשחקן לקבוצת הכדורסל הפועל אוסישקין שנוסדה על ידי אוהדי הפועל תל אביב. הוא קיבל את תפקיד קפטן הקבוצה ששיחקה בליגה ב' במחוז דן. הקבוצה זכתה בגביע האיגוד לאחר שניצחה את הפועל גן שמואל, ושמחוני הקפטן הניף את הגביע בתום המשחק. בנוסף,  הקבוצה העפילה בתום עונה זו לליגה א'. 
בעונת 2008/09 שוב זכתה הפועל אוסישקין בגביע האיגוד, ובתום העונה העפילה לליגה הארצית. בעונת 2009/10 שמחוני מיעט לשחק. הקבוצה זכתה בגביע האיגוד בפעם השלישית ברציפות, ובתום העונה העפילה לליגה הלאומית, הליגה השנייה בכדורסל.
בשנת 2010 התמודד שמחוני לתפקיד חבר הוועד המנהל של עמותת הפועל אוסישקין, ונבחר לתפקיד. הוא היה חלק מסגל הקבוצה בלאומית, וקיבל דקות משחק מעטות. בתום עונת 2010/11 סיים את משחקו בקבוצה.
בעונה שלאחר מכן הצטרף לקבוצת הפועל תל אביב עודפים, קבוצת שהורכבה מוותיקי הפועל תל אביב ושיחקה מליגה ב'. הקבוצה הבטיחה בתום העונה את עלייתה לליגה א', ושמחוני ששימש בה כקפטן הקבוצה זכה איתה בגביע האיגוד לאחר ניצחון על הפועל חיפה.
שמחוני היה בעבר יו"ר ארגון השחקנים, ארגון המייצג שחקני כדורסל בענייני הנוגעים לתנאי העסקתם.

ספריו

בשנת 2006 יצא הספר "לויתן לבן", בעריכת גלעד שמחוני, המקבץ אוסף של אמירות והגיגים שהוקלטו בשיחות של שמחוני עם אביו אורי שמחוני, על נושאים אישיים ולאומיים.
בשנת 2016 יצא לאור ספר שכתב שמחוני לזכר חברו שחקן הכדורסל אורי שלף
מפרץ הונדורס

מפרץ הונדורס הוא חלק מהים הקריבי, השוכן לחופי בליז, גואטמלה והונדורס (שעל שמה נקרא המפרץ). המפרץ משתרע מדנגריגה, בליז עד כ-200 ק"מ דרומית, ללה סייבה שבהונדורס.
פנים המפרץ מגודר במערכת שוניות המחסום בבליז, חלק ממערכת שוניות גדולה יותר הנפרשת מחצי האי יוקטן ועד לאיי המפרץ בהונדורס.
המפרץ מורכב מאוד, ומכיל בתוכו לגונות, יערות מנגרובים, שפכי נהרות ושרטונים היוצרים מערכת אקולוגית מורכבת ומגוונת להפליא. כמות המים הנשפכת למפרץ מוערכת ב-1232 מטר מעוקב לשנייה.
לירגלוטייד

שימושים

ההתוויה העיקרית לתרופה היא לחולי סוכרת מסוג 2 (מכל BMI) או לאנשים הסובלים מהשמנה עם 30-BMI או עם BMI-27 עם לפחות מצב אחד הקשור בהשמנה כמו סוכרת או יתר לחץ דם.
עם זאת, לעיתים התרופה תינתן גם לבעלי BMI נמוך מ-27 אם על פי שיקול דעתו של הרופא זהו טיפול סביר עבור בעיית ההשמנה של המטופל. ביקורת נשמעה על רופאים המסרבים לרשום את התרופה לאנשים הנאבקים עם מצבים מסוימים של השמנה כרונית עם BMI קטן מ-27 (בפרט 26 ו-25), למרות שהחוק מתיר לרופאים אלה לרשום את התרופה באופן מלא. נעשו ניסיונות לטפל בתרופה שלא בהתוויה גם בחולי סוכרת מסוג 1 וכן במצב משולב של סוכרת מסוג 1 והשמנה (במחקר זה החוקרים לא ציינו את ה BMI של החולים).

שימוש ניסיוני

נערכים ניסיונות להשתמש בלירגלוטייד לטפל בסוגים מסוימים של שיטיון (דמנציה) אך ניסיונות אלה בשלבים ניסויים מוקדמים ואין להם כל יישום קליני.
ישנו ניסיון לפתח גרסה פומית של לירגלוטייד (כלומר גרסה הנלקחת דרך הפה).

דיכוי תיאבון

תיאבון מושפע ממגוון רחב של גורמים ביניהם הפעלת הקולטנים שבהם נקלט הורמון ה GLP-1. תיאבון יתר מוביל לאכילת יתר (פוליפגיה) ומסכן את האדם בהשמנה חריפה (מבקשי הטיפול בדרך כלל כבר נמצאים במצב של השמנה) ולכן לעיתים ראוי לדכאו בעזרת תרופה.
על פי כלל, לירגלוטייד תסייע למי שתיאבון היתר שלו נגרם מביוסינתזה מועטה של GLP-1, אך היא לא תסייע אם רמות ה GLP-1 תקינות ותיאבון היתר נגרם מסיבות אחרות; סיבות אחרות לתיאבון מוגבר שאין להן קשר להורמון ה-GLP-1 הן למשל בעיה הורמונלית אחרת (כמו הפרעות במשק הגרלין או הלפטין), הפרעת אכילה זלילתית (Binge eating disorder), נטילת סטרואידים אנאבוליים, צריכת קנאביס ("מנצ'יז"), אכילה רגשית, תזונה שאיננה מתאימה לנתוני האדם ועוד, גורמים אשר הטיפול בהם שונה בתכלית.
כאשר לירגלוטייד משווקת לדיכוי תיאבון היא משווקת בדרך כלל תחת המותג סקסנדה. אם ההתוויה היא סוכרת, היא משווקת תחת המותג ויקטוזה.

תופעות לוואי

תופעות הלוואי העיקריות של התרופה הן בחילות, סחרחורות, כאבי ראש, וכן סימפטומיים גסטריים כמו שלשול ועצירות
לפי מחקרים שונים על מכרסמים ובני אדם, תרופות ממשפחת האינקרטינים (כמו לירגלוטייד) אולי יגדילו הסיכוי, במטופלים מסוימים, לסרטן בלוטת המגן כמו גם לדלקת הלבלב (פנקריאטיטיס)
ארגון הגנת הצרכן האמריקני Public citizen אף הגיש בקשה להוציא את התרופה מהשוק בטענה כי חסרונות אלה של התרופה עולים על יתרונותיה.

אתיקה ומשפט

בשנת 2010 עברה נובו נורדיסק על קוד ההתנהגות של ABPI (איגוד תעשיית התרופות הבריטי) בכך שלא סיפקה מידע על תופעות לוואי, וקידמה את התרופה לפני קבלת אישור שיווק.
בשנת 2017, נובו-נורדיסק הסכימה לשלם 58,600,000 $ כדי ליישב תביעות פיצוי מרובות בטענה כי החברה שווקה באופן בלתי חוקי, קידמה, ומכרה ויקטוזה לשימוש "שלא לפי התוויה" תוך הפרה של החוק הפדרלי.   נובו נורדיסק שילמה עוד 1.45 מיליון דולר למדינות קליפורניה ואילינוי על מנת ליישב תלונות בדבר הונאת חברות ביטוחי בריאות פרטיות.
גורים וחברים

עלילה

העלילה עוסקת בשני כלבים, בינגו ורולי, אשר אוהבים לטייל בשכונה שלהם כאשר הבעלים שלהם בוב עוזב את הבית.
מנהג הים

מנהג הים היה מנהג נדיר אצל ימאים, שבו ניצולים מספינה נאלצו לפנות לקניבליזם ולהגריל ביניהם מי יאכל את מי, כדי להציל את שאר הקבוצה.

דוגמאות היסטוריות

ב-20 בנובמבר 1820 בהפלגתה של ספינת דיג-הלויתנים אסקס, ניגח לויתן את הספינה בזמן שהצוות ניסה לצוד חברים מלהקתו. הספינה שקעה כשהיא במרחק של כמעט 4,000 ק"מ מהחוף. עשרים ואחד אנשי הצוות נטשו לשלוש סירות הצלה, ובסופו של דבר הגיעו לאי הנטוש הנדרסון (כיום חלק מאיי פיטקרן הבריטים). משאבי האי הקיימים נוצלו במהרה ואנשי הצוות סבלו מרעב חמור, והחלו למות בזה אחר זה. הם הגרילו ביניהם מי יאכל, ואחר כך נעשתה הגרלה נוספת להחליט מי יהרוג את הקורבן. עד להצלתם באפריל, 1821, נאכלו שבעה מלחים על ידי חברי הקבוצה. סיפורה של הספינה היה בין מקורות ההשראה של הרמן מלוויל לסיפור מובי דיק.
מקרה נוסף התרחש בשנת 1884 והתפרסם לאחר מכן בעקבות משפט רצח שנערך באנגליה. ארבעה אנשי צוות ביאכטה בשם ה"מיניונט", נקלעו לסערה ונאלצו לנטוש את היאכטה לספינת הצלה במרחק של יותר מ-2,000 ק"מ מכף התקווה הטובה. הם ניזונו בעיקר מדגים שהצליחו לתפוס, וכעבור כמה שבועות החליטו שיש להטיל גורל לגבי מי יאכל, אולם בעקבות התעלפותו של אחד מהחברים הוחלט לבסוף שהוא יהיה הקורבן (החלטה לה היו שותפים שניים ומתנגד אחד). כעבור ארבעה ימים מהאירוע, אספה אותם אוניה גרמנית. שניים מאנשי הצוות נשפטו בעוון רצח ונמצאו אשמים, עונש המוות שלהם הומר בשישה חודשי מאסר.
ג'ילט (ויומינג)

היסטוריה

ג'ילט נוסדה ב-6 בינואר 1892, כשנתיים לאחר שוויומינג נהפכה למדינה. העיר נקראה על שמו של אדוארד ג'ילט, שהיה סוקר באזור מטעם מסילת שיקגו, ברלינגטון וקווינסי (Chicago, Burlington and Quincy Railroad).

תחבורה

את העיר משרת נמל התעופה ג'ילט-מחוז קמפבל, הנמצא במרחק של כ-8 קילומטרים צפון-מערבית לעיר.
העיר נמצאת על המסלול של כביש בין-מדינתי 90, המקשר בין המדינות וושינגטון ומסצ'וסטס.
גיא פלג

ביוגרפיה

פלג גר בצעירותו בכרמליה שבחיפה ולמד בתיכון עירוני ה' בעיר. למד לתואר ראשון באוניברסיטת חיפה.
החל את דרכו העיתונאית ככתב מקומון וכדובר מכבי חיפה. בהמשך שימש ככתב חדשות בטלוויזיה בחיפה, לאחר שהחליף את עמוס כרמלי. בשנת 1995 הצטרף לרשות השידור. היה כתב לענייני משטרה בערוץ הראשון במקום איילה חסון עד שנת 2007. במסגרת עבודתו השיג ראיונות בלעדיים עם דמויות מפתח בעולם הפשע המאורגן בישראל, בהם שוני גבריאלי, פרנסואה אבוטבול ואחרים. במקביל לעבודותו בערוץ הראשון שימש ככתב במוסף "7 ימים" של העיתון "ידיעות אחרונות".
ניהל מגעים מתקדמים לעבור לערוץ 10, אך לבסוף עבר בשנת 2007 לשמש כתב לענייני משפט בחדשות ערוץ 2 במקום סיון רהב-מאיר.
בעקבות ראיון שערך עם עינת הראל, שכונתה "המאדאם של תל אביב", והואשמה בעבירות של סרסרות לזנות והלבנת הון בעשרות מיליוני שקלים, ביקשה משטרת ישראל לחייב את חברת החדשות של ערוץ 2 להמציא לה את חומר הגלם של הראיון. חברת החדשות סירבה ופנתה לבית המשפט, אשר קיבל את עמדתה, וקבע כי יש להחיל את החיסיון העיתונאי גם על מידע שנאסף על ידי עיתונאי במסגרת עבודתו ולא פורסם.
פלג מתראיין באופן קבוע על סוגיות אקטואליות בתחום המשפט בתוכנית הרדיו "משעל על הבוקר" שמשודרת ברדיו 103FM (רדיו ללא הפסקה.) ואף מגיש תוכנית בימי שלישי ורביעי. מרצה בפורומים שונים בנושאי משפט ופלילים לרבות הפשע המאורגן של ישראל ומשפטים של פוליטיקאים ישראלים.
פלג נשוי לקרין לבית הורוביץ, אדריכלית, עמה הוא מתגורר בתל אביב ולהם ארבעה ילדים.
בהראט דיינמיקס

בהראט דיינמיקס (בהינדי: भारत डायनामिक्स लिमिटेड, באנגלית:   Bharat Dynamics Limited או BDL ) היא יצרנית מערכות חימוש וטילים הודית. היא נוסדה ב-1970 בהיידראבאד, טלנגאנה. BDL הוקמה בשנת 1970 להיות בסיס הייצור עבור מערכות נשק מונחה. החברה התחילה עם מאגר של מהנדסים שנשאבו מה-DRDO ותעשיות אוויריות הודיות, BDL החלה לייצר דור 1 של טילים מונחים נגד טנקים, ה-SS11B1 הצרפתי. מוצר זה היה שיאו של הסכם הרישיון של ממשלת הודו עם Aerospatiale הצרפתית.
ל-BDL שלוש חטיבות ייצור, ממוקמות ב Lab quarters (או Kanchanbagh) שבהיידראבאד, טלנגאנה; בהנור, שבמחוז מדאק, (גם בטלנגאנה) וויסקהאפטנאם שבאנדרה פראדש.
שתי יחידות חדשות נוספות מתוכננות באיבראהימפטנאם, טלנגאנה ואמרוואטי שבמהרשטרה.
בחברה מועסקים כ-3,200 עובדים.
ליטון (בלשנות)

בבלשנות, רומאניזציה או לִטּוּן היא המרה ממערכת כתב לא לטינית לכתב לטיני. תהליך זה כולל לרוב תעתיק של השפה. משתמשים ברומאניזציה כדי לכתוב שמות מקוריים משפות שונות שנוקטות אלפבית לטיני, כמו אנגלית. רומאניזציה של שפה תלויה בפונטיקה של השפה, והיא מבוססת בדרך כלל על שפות שיש להן דמיון פונטי אליה, כמו שרומאניזציה של רוסית מתבססת על שפות כצ'כית או קרואטית. מכיוון שקיימות שפות שיש בהן יותר צלילים מאשר באלפבית הלטיני, או שיש בהן יותר אותיות מאשר באלפבית הלטיני, משתמשים בסימנים דיאקריטיים או בצירופי אותיות כדי להמיר את כל האותיות. בין השפות והאלפביתים שעוברים רומאניזציה (כגון פין-יין או רומאניזציה של השפה העברית) נמנים האלפבית העברי, הערבי, הקירילי, קאטאקאנה, הנגול, סינית, יוונית, ארמנית, גאורגית, הינדי ועוד.
כלב מאיירס

קריירה משפטית

מכהן כמשנה לנשיא ארגון הבינלאומי של עורכי דין ומשפטנים יהודים (IAJLJ), מייצג את הארגון בפני האו"ם בז'נבה ובניו-יורק, פרסם מאמרים במגזין המשפטים של הארגון "Justice", ומכהן כיו"ר ועדה נגד BDS של איגוד לשכות המסחר הדו-לאומיות של מדינת ישראל. בנוסף מאיירס הוא מייסד ויו"ר ארגון ARISE - Alliance to Reinforce Israel's Security and Economy, המקדם את הביטחון והכלכלה של ישראל, שותף מייסד של סניף מרכז העיר בירושלים במשרד עורכי הדין יהודה רווה ושות’, אשר הוקם בשנת 1940 על ידי עו"ד גדעון האוזנר - היועץ המשפטי לממשלה וחבר הכנסת בשנים 1965, 1969, 1974, ו-1977. מאמריו פוסרמו במגזין International Law Review וכיום הוא עוסק בדיני תאגידים וקניין רוחני, דיני עמותות, חוקי הגירה וזכויות אזרח.
בשנת 2014 ייסד את מכון ירושלים לצדק (Jerusalem Institute of Justice) - ארגון הפועל למען זכויות אזרח בישראל וזכויות אדם ברשות הפלסטינית ומגיש דו"חות לגופים ממשלתיים: הפרלמנט האירופי, הפרלמנט הפיני, הפרלמנט השוודי, הפרלמנט השווייצרי, הפרלמנט הצרפתי; וכן למוסדות להשכלה גבוהה: אוניברסיטת אוקספורד, אוניברסיטת טורונטו, אוניברסיטת יורק, אוניברסיטת הלסינקי, אוניברסיטת סן חוזה, אוניברסיטאות בקליפורניה (UC Davis, UC Berkeley), אוניברסיטה פרטית בקיימברידג׳ מסצ'וסטס (MIT), אוניברסיטת דנבר, המכון למדעי המדינה בצרפת, אוניברסיטת אופסלה ואוניברסיטת טילבורג.

תיקים משפטיים

במרץ 2017 הגיש מאיירס לבית הדין הפלילי הבינלאומי בהאג תביעה נגד איסמעיל הנייה, מנהיג החמאס בעזה, באשמת פשעי מלחמה נגד תושבים פלסטיניים בשנת 2014, במהלך עימותים עם ישראל.

ספרות ותקשורת

בשנת 2016 יצא לאור ספרו "Crucial Alliance - African Americans, Jews and the Middle East Conundrum". הספר מציג את המכנה המשותף בין הקהילה האפרו-אמריקאית לבין הקהילה היהודית במאבקן נגד גזענות, קנאות וטרור, מתאר את העזרה ההדדית ביניהן בהתמודדות עם אתגרים ומסביר מדוע שיתוף הפעולה בין קהילות אלו חשוב יותר מתמיד.
בלוגים פרי עטו התפרסמו באתרים "Times of Israel" ו- ״וואלה חדשות״. מאיירס השתתף בתוכניות אירוח ישראליות באנגלית ובעברית, בהן הציג ניתוח של אירועים בחדשות בהקשר של זכויות אדם והתראיין ל - CNN ול- i24 News .
יחסי ישראל–סלובניה

כינון היחסים

היחסים בין ישראל לסלובניה כוננו בשנת 1992 לאחר התפרקות יוגוסלביה. מדינת ישראל הכירה בסלובניה כמדינה עצמאית ותמכה במועמדותה כחברה באומות המאוחדות.

יחסים כלכליים

קטע זה אינו מעודכן, ומאז העריכה האחרונה של הערך אירעו מאורעות הדורשים את עדכונו. 
היקף הסחר בין שתי המדינות עמד בשנת 2005 על 100 מיליון דולרים ובשנת 2006 הסחר עמד על 85.6 מיליון דולרים בשנה. ב-31 בדצמבר 2007 חתמה מדינת ישראל עם סלובניה הסכם למניעת כפל מס. לישראל ולסלובניה יש קורסים ופרויקטים משותפים בנושא חקלאות.
ביולי 2006 חתם המדען הראשי במשרד התמ"ת עם סלובניה הסכם תמיכה במחקר ופיתוח התעשייתי המשותף לשתי המדינות.
בינואר 2016 הודיעה רשת המרכולים הגדולה בסלובניה, מרקטור, כי הסירה מהמדפים מוצרים ישראלים בעקבות לחצי ה-BDS. הרשת חזרה בה כעבור יומיים.
שון כבשון הסרט

תקציר העלילה

שון הכבשון מואס בחיי היום-יום שבחווה, בעקבות זאת הוא עושה מעשה קונדס לחוואי. שהחוואי מקבל מכה בראש ומאבד את הזיכרון שלו, שון כבשון ושאר העדר יוצאים לעיר הגדולה על מנת להציל אותו. גם ביצר הכלב עוקב אחריהם.

הפקה

הסרט החל את הפקתו בינואר 2011. הבמאים רצו "להביא את שון לאזור בטוח", וכתוצאה הביאו את הסיפור לעיר הגדולה. הסרט נשאר נאמן לסדרת האנימציה, בה הדמויות היו שקטות.

ביקורת

הסרט זכה לביקורות חיוביות ממבקרים. אתר Rotten Tomatoes נתן לסרט 99% המבוססים על 164 חוות דעת ודירוג ממוצע של 8.07 מתוך 10. אתר Metacritic נתן לסרט 81% המבוסס על 30 חוות דעת.
כוכב קפטיין

היסטוריה

הכוכב התגלה על ידי האסטרונום ההולנדי יקובוס קפטיין בין השנים 1885 ו-1896 בזמן שמיפה את שמי הדרום באמצעות בחינת צילומים שנעשו מכף התקווה הטובה בדרום אפריקה. בשנת 1898 פרסם קפטיין את תגליתו ולפיה לכוכב יש תנועה עצמית של 8.7 שניות קשת בשנה, גדולה יותר מהתנועה העצמית של כל כוכב שהתגלה עד אז. הכוכב החזיק בתואר הכוכב עם התנועה העצמית הגדולה ביותר עד ל-1916, אז התגלה כוכב ברנרד שלו תנועה עצמית גדולה יותר. בשל ייחודו, הכוכב קיבל את השם "כוכב קפטיין", על שם מגלהו. בשל תנועתו העצמית הגדולה הוא הוכנס לקטלוג לויטן הראשון של כוכבים עם תנועה עצמית של יותר מחצי שניית קשת שפורסם בשנת 1923 וכן לכל הקטלוגים שפרסם לויטן לאחר מכן. בשל קרבתו הוכנס כוכב קפטיין בשנת 1957 גם לקטלוג גליזה לכוכבים קרובים עם הציון גליזה 191. בשנת 1996 דווחו היוצרים של קטלוג היפרכוס על כך ש-5,665 מהכוכבים שבקטלוג הם כוכבים משתנים שלא מסווגים ככאלה, ביניהם כוכב קפטיין. בעקבות גילוי זה סווג כוכב קפטיין כמשתנה BY בדרקון וקיבל ציון של כוכב משתנה VZ בכן ציור. בשנת 2014 דווח על גילוים של שני כוכבי לכת המקיפים את כוכב קפטיין.

מאפיינים

כוכב קפטיין הוא תת-ננס אדום מסוג ספקטרלי sd M1, כלומר עוצמת הארתו נמוכה מהמקובל לננסים אדומים בעלי טמפרטורה כמו שלו. מסתו מוערכת בכ-28% ממסת השמש, רדיוסו מוערך בכ-29% מרדיוס השמש ועוצמת הארתו היא כ-4 אלפיות מעוצמת ההארה של השמש באור נראה, אך בגלל טמפרטורת פניו הנמוכה, כ-3,840 קלווין, רוב קרינתו היא בתחום התת-אדום. הכוכב נע על רקע שאר הכוכבים במהירות של 8.7 שניות קשת בשנה, ששקולה למהירות משיקה של למעלה מ-160 קילומטר בשנייה. כמו כן כוכב קפטיין מתרחק מהשמש במהירות רדיאלית של כ-245 קילומטר בשנייה, כך שהמהירות הכוללת שלו היא קרוב ל-300 קילומטר בשנייה ביחס לשמש. כיוון התנועה שלו הוא בניגוד לכיוון הסיבוב של שביל החלב בשונה מכל שאר הכוכבים ששייכים לסביבת השמש. תכונה ייחודית זו מצביעה על כך שהכוכב לא נוצר בגלקסיה אלא היה חלק מגלקסיה ננסית או צביר כדורי שנלכדו בכח המשיכה של שביל החלב ונטמעו בו. אחת האפשרויות היא שמקורו של הכוכב בגלקסיה הננסית ששרידיה הם ω בקנטאור. גילו של כוכב קפטיין מוערך בכ-10 מיליארד שנים, כלומר גילו כפול מגילה של השמש.

סביבה

הכוכב הקרוב ביותר לכוכב קפטיין הוא GJ 1061 שנמצא במרחק של כ-3.7 שנות אור ממנו, אך למרות קרבתו הוא עמום מכדי להראות בעין אנושית ממרחק זה. סיריוס נמצא במרחק של כ-7.5 שנות אור מכוכב קפטיין ויראה ממנו ככוכב הבהיר ביותר בשמים עם בהירות מדרגה 1.8-, מעט בהיר יותר מכפי שהוא נראה מכדור הארץ. ε בארידנוס נמצא במרחק של כ-8.5 שנות אור ויראה משם עם בהירות מדרגה 3.3, דומה לבהירותו כפי שנראית מכדור הארץ. השמש תראה משם ככוכב חסר יחוד עם בהירות מדרגה 2.8
פיוטר שמיט

פיוטר שמיט (ברוסית: Пётр Петрович Шмидт; ‏17 בפברואר 1867 - 19 במרץ 1906), היה קצין בצי הרוסי שהצטרף למהפכת 1905 והוצא להורג. הוא ידוע בתרבות הרוסית כ"לייטננט שמיט".

שנותיו הראשונות

פיוטר שמיט נולד באודסה (היום באוקראינה) במשפחת קצין צי ממוצא גרמני. בשנים 1880-1886 שמיט למד בבית הספר לקציני ים ועם סיומו החל לשרת בצי הבלטי. בשנת 1888 שמיט התחתן עם פרוצה שפעלה בנמל. מנישואים אלו שלא החזיקו מעמד זמן רב היה לו בן. בעקבות הנישואים ובהתאם לנוהג שהיה אז בקצונת הצי, על מפקדי הצי היה לפטר אותו מהשרות. בהיותו בן של קצין בכיר לשעבר ואחיין של אדמירל סודרה לו יציאה לחופשה למספר חודשים ואחר כך יציאה לחופשת מחלה ארוכה. בסופו של דבר שמיט הועבר לשרת בצי הים השחור. במקום השרות החדש היחסים שלו עם הממונים לא היו טובים ובשנת 1890 שמיט עזב את הצי.
בשנת 1892, לפי בקשתו נקלט בחזרה בצי ונשלח לשרת בצי הבלטי. בשנת 1894 הועבר לשרת לולדיווסטוק ובשנת 1895 הועלה לדרגת סגן. מפקד הצי באזור היה חבר קרוב של דודו והתבקש על ידו לעזור בקליטת האחיין. במהלך שרותו שמיט עבר כמעט כל אוניות הצי ולא הסתדר עם הקצינים באף אחד מהאוניות. בשנת 1898 הוא ביקש לסיים את השרות. החל משנת 1898 שמיט שירת בצי הסוחר של החברות פרטיות. בשנת 1903 אונייה שהייתה תחת פיקודו עלתה על שירטון באשמתו. פעם נוספת קשרים משפחתיים עזרו לשמיט להינצל ממשפט. 
באפריל 1904, לאור תחילת מלחמת רוסיה-יפן שמיט נקרא לשרות צבאי. בדצמבר 1904 הוא יצאה על אוניית אספקה מלייפאיה לכיוון ולדיווסטוק. בינואר 1905 בהיותו חולה בפורט סעיד עזב את האונייה והועבר לסבסטופול.

תקופת מהפכת 1905

פיוטר שמיט נמצא בסבסטופול החל מפברואר 1905. הוא ייסד ארגון "ברית קציני הים - חברים של העם" והיה לו חלק פעיל בתעמולה מהפכנית בעיר ובבסיס הצבאי. בסוף אוקטובר הוא נעצר. במהלך חקירה שמיט הואשם בין היתר בלקיחת כסף מקופת האונייה ללא רשות. שמיט אמר להגנתו שאיבד את הכסף במהלך נסיעה באופניים. דודו העביר את הסכום הנדרש לקופת הצי והנושא נסגר. ב-7 בנובמבר 1905 שמיט פוטר מהצי.
ב-13 בנובמבר 1905 משלחת ימאים מסיירת "אוצ'אקוב" וחיילים הגיע לביתו של שמיט וביקשה ממנו לעמוד בראש המרד. הימאים חשבו שבמידה ובראש המרד יעמוד קצין הצי, גם אוניות נוספות יצטרפו למרד.  ב-14 בנובמבר שמיט הכריז על עצמו כמפקד הצי בים השחור וקבע את מטה שלו בסיירת "אוצ'קוב". באותו יום הוא שלח מברק לניקולאי השני בה ציין ש "הצי בים השחור נאמן לעם הרוסי, דורש כינוס מיידי של הפרלמנט ואינו מכיר בסמכות שרי הצאר. על החתום - מפקד הצי פיוטר שמיט".
על האונייה הונף דגל אדום, אך רוב אוניות הצי שעגנו בנמל לא תמכו במרד ורק 3 הצטרפו. במהלך 15 בנובמבר החלו פעולות צבאיות נגד האוניות המורדות ולדיכוי המרד בבסיס היבשתי, לקראת הערב כל מנהיגי המרד נעצרו.
במהלך פברואר 1906 נערך משפט צבאי בדלתיים סגורות. בהתאם להחלטת בית המשפט 4 מנהיגי המרד כולל שמיט הוצאו להורג. במאי 1917 הגופות הועברו לסבסטופול והוטמנו בקתדרלה המקומית.

שמיט בתרבות הרוסית

בתקופה הסובייטית שמיט היה חלק בלתי נפרד מהמורשת המהפכנית. רחובות בערים רבות נקראו על שמו. בשנת 1962 נפתח מוזיאון לזכרו.
דמותו הוזכרה בספר ידוע עגל הזהב של אילף ופטרוב בה הדמות הראשית מבקשת את עזרת פקידי הממשל כ"בן של לייטננט שמיט" אך להפתעתו נפגשת במשרד הפקיד הבכיר עם "בן" נוסף. לאור הפופולריות הגדולה של הספר, הביטוי "ילדי לייטננט שמיט" נכלל בסלנג הרוסי ומבטא השתייכות לקבוצת אנשים שלא קיימת כלל.
בנו של שמיט היה בצבא הלבן שלחם נגד הבולשביקים ונפטר בצרפת בשנת 1951.
מקנזי דייוויס

ביוגרפיה

דייוויס נולדה בוונקובר, קולומביה הבריטית שבקנדה למשפחה נוצרית. היא למדה באוניברסיטת מקגיל במונטריאול שבקוויבק ולמדה משחק בניו יורק.

קריירה

החל משנת 2014 משחקת בתפקיד קמרון האו בסדרת הטלוויזיה "קוד שרוף". כן שיחקה דייוויס בשנת 2014 בקומדיה "הדייט שהביך אותי" לצד זאק אפרון ואימוג'ן פוטס.
בשנת 2015 הופיעה בתפקיד מהנדסת נאס"א בסרט "להציל את מארק וואטני".
בשנת 2016 הופיעה בפרק סאן ג'וניפרו בסדרת הטלוויזיה "מראה שחורה".
בשנת 2017 שיחקה בסרט המדע הבדיוני "בלייד ראנר 2049" לצד האריסון פורד וג'ארד לטו.
ביסטריופלמה

אטימולוגיה

מקור השם ביסטריופלמה מהמילה הלטינית "בי" שמשמעה שניים ומהמילה "סטריו" שמשמעה פס. שם זה מתייחס לשני פסים בולטים של שערות צורבות הממוקמים בשני צידיה של בטן הטרנטולה.

מאפיינים

לביסטריופלמה שני אזורים בולטים אופייניים של שערות צורבות הממוקמים משני צידי הבטן ומתחילים כבר בראשחזה. כיסי הזרע של הנקבה כמעט מקבילים ומשושי המין של הזכר מעוקלים מהבסיס.
IC 10

מאפיינים

גודלה הזוויתי של הגלקסיה הוא כ-8 דקות קשת שממרחקה שקול לקוטר של כ-6,000 שנות אור, מסתה מוערכת בכ-‎1.6×10⁸‎ מסות שמש, כ-300 מיליוניות ממסת שביל החלב, כאשר כ-‎8.6×10⁷‎ מסות שמש ממנה היא מסת הכוכבים הנראים שבה וכ-‎5×10⁷‎ מסות שמש ממנה היא מסת המימן הנייטרלי שבה, כך שבניגוד לרובן המוחלט של הגלקסיות הננסיות שבקבוצה המקומית, יש בה מעט מאוד חומר אפל ולעומת זה יש בה הרבה מימן נייטרלי שמאפשר יצירה של כוכבים חדשים. בשל כך יש בה מספר גבוה יחסית של כוכבים צעירים ומסיביים וביניהם כוכבי וולף ראייה בצפיפות של פי 2.5 מזו של הענן המגלני הגדול, שנחשב לגלקסיה עם פעילות גבוהה של יצירת כוכבים חדשים. את IC 10 מקיף ענן עצום של גז מימן נייטרלי שמשתרע עד לרדיוס של פי 10 מרדיוסה הנצפה, זאת בדומה לגלקסיית ברנרד ול-IC 1613. לא ברור אם IC 10 היא גלקסיית לוויין של גלקסיית אנדרומדה, אך אם כן, היא מקיפה את מרכזה של גלקסיית אנדרומדה במרחק שנע בין 690,000 שנות אור ובין 1,050,000 שנות אור בזמן הקפה של קרוב ל-11 מיליארד שנים, כלומר מאז היווצרותה של הקבוצה המקומית היא ביצעה הקפה אחת בלבד. מרחקה מגלקסיית אנדרומדה דומה למרחק מגלקסיית אנדרומדה של גלקסיית פגסוס האליפסואידית הננסית, שנחשבת לגלקסיית לוויין שלה, כך שסביר שגם IC 10 היא אכן גלקסיית לוויין.
בירנדרה, מלך נפאל

ביוגרפיה

בירנדרה הוכתר למלך נפאל בשנת 1972 לאחר מות אביו המלך מהנדרה. במהלך שלטונו, הוביל בירנדרה לרפורמות במדינה. בשנת 1990 הוא הפך את נפאל ממונרכיה אבסולוטית למונרכיה חוקתית. הוא חתם על חוק שאיפשר הקמת מערכת רב-מפלגתית והגביל את סמכויות שלטון בית המלוכה. בשל כך המלך בירנדרה זכה להערכה רבה בממלכה ואף ראו בו התגלמות האל וישנו. הוא נישא לאייסוואריה בשנת 1970 ונולדו להם שלושה ילדים.
המלך בירנדרה נרצח ביוני 2001 ביחד עם המלכה אייסוואריה וילדיו הנסיכה שרוטי והנסיך ניראג'. בטבח שבוצע על ידי בנו הבכור הנסיך דיפנדרה. הטבח התבצע ככל הידוע בשל התנגדות המלך בירנדרה לנשואיו של בנו.